title: Регламент за изпълнение (ЕС) 2015/498 на Комисията от 24 март 2015 година за определяне, в съответствие с Директива 2009/138/ЕО на Европейския парламент и на Съвета, на техническите стандарти за изпълнение във връзка с процедурите за одобряване от надзорния орган на използването на специфични за предприятието параметри  Текст от значение за ЕИП

text:
               25.3.2015

               BG

               Официален вестник на Европейския съюз

               L 79/8

         РЕГЛАМЕНТ ЗА ИЗПЪЛНЕНИЕ (ЕС) 2015/498 НА КОМИСИЯТА
   от 24 март 2015 година
   за определяне, в съответствие с Директива 2009/138/ЕО на Европейския парламент и на Съвета, на техническите стандарти за изпълнение във връзка с процедурите за одобряване от надзорния орган на използването на специфични за предприятието параметри
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (1), и по-специално член 111, параграф 2 от нея,
   като има предвид, че:

               (1)

               Заявленията от застрахователните и презастрахователните предприятия за използване на специфични за предприятието параметри следва да се изготвят въз основа на предпазливи и реалистични параметри и да включват всички факти, необходими за оценяването им от надзорните органи. В заявленията следва да се съдържа оценка на това как ще бъдат удовлетворени критериите за пълнота, точност и целесъобразност на използваните данни.

               (2)

               Информацията, която дадено застрахователно или презастрахователно предприятие е необходимо да включи в заявлението си, следва да бъде определена с оглед осигуряването на последователна основа за процеса на взимане на решение на надзорния орган.

               (3)

               Заявлението за използване на специфични за предприятието параметри е стратегическо решение за управление на риска и капиталово планиране. В съответствие с член 40 от Директива 2009/138/ЕО административният, управителният или надзорният орган са най-висшата отговорна инстанция по отношение на спазването на разпоредбите, поради което участието на такъв орган в процеса на взимане на решение относно заявлението следва да бъде внимателно преценено.

               (4)

               Следва да се определят правила, които да позволят на надзорните органи да приемат подходящи процедури, както и подробни правила за оценяването и одобряването на заявленията от надзорните органи. Правилата следва да бъдат приспособявани в зависимост от сложността на заявленията с оглед управляване на процеса на одобрение. Този процес би могъл да не надвишава шест месеца, когато сложността позволява.

               (5)

               Снижаването на капиталовите изисквания не следва да бъде единственият мотив за решението да се кандидатства за използване на специфични за предприятието параметри. От друга страна, използването на специфични за предприятието параметри не следва да възпрепятства дадено предприятие да се върне към стандартните параметри, ако специфичните за предприятието параметри не отразяват повече неговия профил на риска, в който случай предприятието следва да уведоми надзорния орган за причините, поради които тези параметри вече не са подходящи.

               (6)

               Процедурите за одобрение предвиждат постоянна комуникация между надзорните органи и застрахователните и презастрахователните предприятия. Тук се включват комуникацията преди официалното подаване на заявлението до надзорния орган и след одобряването на заявлението — в рамките на процеса на надзорен преглед. Такава постоянна комуникация е необходима, за да се гарантира, че оценката на надзорния орган е основана на съответните актуални данни.

               (7)

               Като част от процеса на одобрение надзорният орган следва, наред с другото, да направи оценка на данните, използвани за изчисляването на специфичните за предприятието параметри, и да провери дали използваните данни са в съответствие с критериите за качество на данните по член 219 от Делегиран регламент (ЕС) 2015/35 на Комисията (2). За да изпълни изискването за изчерпателност на данните по член 219 от посочения регламент, предприятието следва да използва стойностите на специфичните за предприятието параметри, които са получени съгласно одобрен метод и с най-нови данни.

               (8)

               Застрахователните и презастрахователните предприятия могат да заместят със специфични за предприятието параметри единствено подгрупа от стандартни параметри в модулите на подписваческия риск. Това означава, че някои от входните данни, използвани при изчисляването на тези параметри, ще бъдат сходни или идентични с входните данни, използвани за изчисляването на техническите резерви.

               (9)

               Поради взаимозависимостите между различните заявления за одобрение по Директива 2009/138/ЕО, при подаването на заявление за одобрение на използването на специфични за предприятието параметри застрахователното или презастрахователното предприятие следва да уведоми надзорния орган за други заявления, които се разглеждат понастоящем или които то възнамерява да подаде в рамките на шест месеца във връзка с елементите в член 308а, параграф 1 от Директива 2009/138/ЕО Това изискване е необходимо, за да може надзорният орган да направи оценката въз основа на прозрачна и обективна информация.

               (10)

               Настоящият регламент е изготвен въз основа на проектите на технически стандарти за изпълнение, представени на Комисията от Европейския орган за застраховане и професионално пенсионно осигуряване.

               (11)

               Европейският орган за застраховане и професионално пенсионно осигуряване проведе обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Група на участниците от сектора на застраховането и презастраховането, създадена с член 37 от Регламент (ЕС) № 1094/2010 на Европейския парламент и на Съвета (3).

               (12)

               За да се увеличи правната сигурност във връзка с надзорния режим по време на периода на поетапно въвеждане, предвиден в член 308а от Директива 2009/138/ЕО, който ще започне да тече на 1 април 2015 г., е важно да се гарантира, че настоящият регламент ще влезе в сила възможно най-скоро, в деня след деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Заявление за одобряване на използването на специфични за предприятието параметри
   1.   Застрахователното или презастрахователното предприятие представя на надзорния орган писмено заявление за одобряване на използването на специфични за предприятието параметри, които да заместят подгрупа от параметри на стандартната формула.
   2.   Заявлението се подава на един от официалните езици на държавата членка, в която се намира централното управление на застрахователното или презастрахователното предприятие, или на език, договорен с надзорния орган.
   3.   Заявлението от застрахователното или презастрахователното предприятие съдържа следното:

               а)

               документация за вътрешния процес на взимане на решение на застрахователното или презастрахователното предприятие във връзка с молбата;

               б)

               началната дата, от която предприятието възнамерява да използва специфичните за предприятието параметри;

               в)

               подгрупата със стандартни параметри, за която се иска замяна със специфични за предприятието параметри;

               г)

               за всеки сегмент — използвания стандартизиран метод и получената съгласно него стойност на съответния специфичен за предприятието параметър;

               д)

               начина, по който застрахователното или презастрахователното предприятие изчислява специфичния за предприятието параметър, и данни, че изчислението е подходящо;

               е)

               доказателства, че данните, използвани за изчисляването на специфичните за предприятието параметри, са пълни, точни и подходящи, както и че удовлетворяват критериите по член 219 от Делегиран регламент (ЕС) 2015/35;

               ж)

               доказателства, че всеки стандартизиран метод за изчисляването на специфичния за предприятието параметър за даден сегмент осигурява най-прецизния резултат с оглед на изискванията по член 101 от Директива 2009/138/ЕО.

         4.   В допълнение към елементите, посочени в параграф 3, в заявлението се изброяват и останалите заявления, които застрахователното или презастрахователното предприятие е подало или възнамерява да подаде в рамките на следващите шест месеца, за одобрение на някой от елементите по член 308а, параграф 1 от Директива 2009/138/ЕО, заедно със съответните дати на подаване.
   Член 2
   Прецизност на резултатите
   Когато доказва прецизността на резултатите, застрахователното и презастрахователното предприятие оценява дали за данните му е подходящ стандартизираният метод, дали са изпълнени хипотезите му и дали данните са от значение за профила на риска на предприятието.
   Член 3
   Оценка от надзорния орган на избора на параметрите и на метода за изчисляването им
   1.   Надзорният орган оценява избора на застрахователното или презастрахователното предприятие на:

               а)

               параметрите, които подлежат на замяна — като прецени дали използването на специфични за предприятието параметри отразява по-добре профила на подписваческия риск на предприятието;

               б)

               сегментите, за които са изчислени параметрите — като прецени дали използването на специфични за предприятието параметри отразява по-добре профила на подписваческия риск на предприятието.

         2.   Надзорният орган оценява аргументите на предприятието за избор на стандартизирания метод за изчисляване на специфичните за предприятието параметри. При това оценяване той проверява дали са изпълнени хипотезите относно стандартизираните методи и дали данните са от значение за профила на риска на предприятието.
   Член 4
   Оценка на заявлението
   1.   Надзорният орган потвърждава получаването на заявлението на застрахователното или презастрахователното предприятие.
   2.   Надзорният орган се произнася по пълнотата на заявлението в рамките на 30 дни от датата на получаването му. Надзорният орган приема, че заявлението за одобряване на използването на специфични за предприятието параметри е пълно, ако то включва цялата информация и писмените доказателства по член 1, параграфи 3 и 4. Ако надзорният орган установи, че заявлението не е пълно, той незабавно съобщава на съответното застрахователно или презастрахователно предприятие, че срокът за одобрение не е започнал да тече, и посочва причините, поради които заявлението не се приема за пълно.
   3.   Фактът, че надзорният орган е потвърдил, че заявлението е пълно, не пречи на този надзорен орган да поиска допълнителна информация, необходима за оценяването. В искането се уточняват необходимата допълнителна информация и основанията за искането ѝ.
   4.   При оценяването на заявлението надзорният орган може да поиска от предприятието да измени предложения начин на прилагане на специфични за предприятието параметри. Когато надзорният орган установи, че след внасянето на изменения би могъл да одобри прилагането на специфични за предприятието параметри, той незабавно уведомява писмено застрахователното и презастрахователното предприятие за необходимите изменения.
   5.   Дните между датата, на която надзорният орган поиска допълнителната информация или измененията, и датата, на която той ги получи, не се включват в шестмесечния срок по параграф 7.
   6.   Ако застрахователното или презастрахователното предприятие внесе промени в заявлението си, то уведомява за това надзорния орган. В такъв случай заявлението се разглежда като ново, освен ако:

               а)

               промяната е вследствие на искане от надзорния орган за допълнителна информация или изменения; или

               б)

               надзорният орган се е уверил, че измененията не влияят съществено върху оценяването на заявлението.

         7.   Надзорният орган се произнася по дадено заявление в рамките на шест месеца от получаването на пълното заявление.
   Член 5
   Решение по заявлението
   1.   Ако надзорният орган реши да отхвърли заявлението, той посочва причините за решението си. Надзорният орган одобрява заявлението само ако обосновката за заместване на подгрупа от параметрите на стандартната формула го удовлетворява.
   2.   Когато надзорният орган вземе решение по заявлението, той незабавно го съобщава писмено на застрахователното или презастрахователното предприятие на езика, на който е подадено заявлението.
   3.   Надзорният орган може да реши да одобри заявлението само по отношение на някои от включените сегменти или параметри.
   Член 6
   Оттегляне от надзорния орган на предоставеното одобрение
   Надзорният орган може да оттегли одобрението си, предоставено на застрахователно или презастрахователно предприятие за прилагане на метода на специфичните за предприятието параметри, ако

               а)

               това предприятие е престанало да удовлетворява условията по член 101 от Директива 2009/138/ЕО и членове 218, 219 и 220 от Делегиран регламент (ЕС) 2015/35 на Комисията;

               б)

               при надлежно обосновани обстоятелства застрахователното или презастрахователното предприятие желае да се върне към стандартните параметри, като изпрати молба до надзорния орган, в която се посочват причините за неподходящия характер на метода на специфичните за предприятието параметри и се представят съответните писмени доказателства.

         Член 7
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 март 2015 година.

            За Комисията

            Председател

         Jean-Claude JUNCKER

      (1)  ОВ L 335, 17.12.2009 г., стр. 1.

      (2)  Делегиран регламент (ЕС) 2015/35 на Комисията от 10 октомври 2014 г. за допълнение на Директива 2009/138/ЕО на Европейския парламент и на Съвета относно започването и упражняването на застрахователна и презастрахователна дейност (Платежоспособност II) (ОВ L 12, 17.1.2015 г., стр. 1).

      (3)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).


title: Регламент за изпълнение (ЕС) № 931/2012 на Комисията от 10 октомври 2012 година за определяне на процент за приемане във връзка с издаването на износни лицензии, отхвърляне на заявленията за износни лицензии и преустановяване на подаването на заявления за износни лицензии за извънквотна захар

text:
               11.10.2012

               BG

               Официален вестник на Европейския съюз

               L 277/7

         РЕГЛАМЕНТ ЗА ИЗПЪЛНЕНИЕ (ЕС) № 931/2012 НА КОМИСИЯТА
   от 10 октомври 2012 година
   за определяне на процент за приемане във връзка с издаването на износни лицензии, отхвърляне на заявленията за износни лицензии и преустановяване на подаването на заявления за износни лицензии за извънквотна захар
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент (ЕО) № 951/2006 на Комисията от 30 юни 2006 г. относно правилата за прилагане на Регламент (ЕО) № 318/2006 на Съвета по отношение на търговията с трети страни в сектора на захарта (2), и по-специално член 7д във връзка с член 9, параграф 1 от него,
   като има предвид, че:

               (1)

               Съгласно член 61, първа алинея, буква г) от Регламент (ЕО) № 1234/2007 количеството захар, произведено през пазарната година в превишение на квотата, посочена в член 56 от същия регламент, може да бъде изнесено само в рамките на количествените ограничения, определени от Комисията.

               (2)

               Регламент за изпълнение (ЕС) № 394/2012 на Комисията от 8 май 2012 г. за определяне на количествените ограничения за износа на извънквотна захар и изоглюкоза до края на 2012/2013 пазарна година (3) определя гореспоменатите ограничения.

               (3)

               Количествата захар, обхванати от заявленията за износни лицензии, надхвърлят количествените ограничения, определени в Регламент за изпълнение (ЕС) № 394/2012. Поради това следва да бъде определен процент за приемане за количествата, заявени от 1 до 5 октомври 2012 г. Всички заявления за износни лицензии за захар, подадени след 5 октомври 2012 г., следва съответно да бъдат отхвърлени, а подаването на заявления за износни лицензии следва да бъде преустановено,

         ПРИЕ НАСТОЯЩИЯ РЕГЛАМЕНТ:
   Член 1
   1.   Износните лицензии за извънквотна захар, за които са подадени заявления от 1 до 5 октомври 2012 г., се издават за заявените количества, умножени по процент за приемане в размер на 35,073519 %.
   2.   С настоящото се отхвърлят заявленията за износни лицензии за извънквотна захар, подадени на 8, 9, 10, 11 и 12 октомври 2012 г.
   3.   Подаването на заявления за износни лицензии за извънквотна захар се преустановява за периода от 15 октомври 2012 г. до 30 септември 2013 г.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 10 октомври 2012 година.

            За Комисията, от името на председателя,

         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 178, 1.7.2006 г., стр. 24.

      (3)  ОВ L 123, 9.5.2012 г., стр. 30.


title: Регламент за изпълнение (ЕС) 2015/1018 на Комисията от 29 юни 2015 година за установяване на списък с класификация на събитията в гражданското въздухоплаване, които трябва задължително да бъдат докладвани в съответствие с Регламент (ЕС) № 376/2014 на Европейския парламент и на Съвета (Текст от значение за ЕИП)

text:
               30.6.2015

               BG

               Официален вестник на Европейския съюз

               L 163/1

         РЕГЛАМЕНТ ЗА ИЗПЪЛНЕНИЕ (ЕС) 2015/1018 НА КОМИСИЯТА
   от 29 юни 2015 година
   за установяване на списък с класификация на събитията в гражданското въздухоплаване, които трябва задължително да бъдат докладвани в съответствие с Регламент (ЕС) № 376/2014 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 376/2014 на Европейския парламент и на Съвета от 3 април 2014 г. за докладване, анализ и последващи действия във връзка със събития в гражданското въздухоплаване, за изменение на Регламент (ЕС) № 996/2010 на Европейския парламент и на Съвета и за отмяна на Директива 2003/42/ЕО на Европейския парламент и на Съвета и на Регламенти (ЕО) № 1321/2007 и (ЕО) № 1330/2007 на Комисията (1), и по-специално член 4, параграф 5 от него,
   като има предвид, че:

               (1)

               Регламент (ЕС) № 376/2014 изисква да се установят системи за докладване на събития на равнищата на организациите, държавите членки и Съюза, с цел цялата съответна информация за безопасността на гражданското въздухоплаване да се докладва, събира, съхранява, защитава, обменя, разпространява, анализира и проследява. Освен това в него се предвиждат правила, ограничаващи използването на информацията, събрана с цел подобряване на безопасността на полетите, и подходяща защита на докладващия и на другите лица, посочени в доклади за събития, с цел да се гарантира непрекъснатото наличие на информация за безопасността. Регламент (ЕС) № 376/2014 се прилага за всички въздухоплавателни средства, определени в него и попадащи в неговия обхват на действие, включително пилотирани въздухоплавателни средства и дистанционно управляеми летателни системи.

               (2)

               В съответствие с член 4, параграф 5, първа алинея от Регламент (ЕС) № 376/2014 от Комисията се изисква да приеме списък с класификация на събитията, попадащи в категориите по член 4, параграф 1 от същия регламент, които трябва да се посочват при докладването на събития в рамките на задължителните системи за докладване, определени в посочения регламент. В съответствие с член 4, параграф 5, втора алинея от Регламент (ЕС) № 376/2014 един отделен списък следва да съдържа класификация на събитията, свързани с въздухоплавателни средства, различни от сложните въздухоплавателни средства, задвижвани с моторна тяга. Този втори списък следва, когато е уместно, да се адаптира към особеностите на този сектор на въздухоплаването.

               (3)

               Разделянето на категории на събитията за докладване, които трябва да бъдат докладвани, предвидени в Регламент (ЕС) № 376/2014, бе въведено с цел всяко от лицата, определени в посочения регламент, да може да идентифицира събитията, които трябва да бъдат докладвани от него. В съответствие с тази цел, списъците на събитията следва да бъдат структурирани съгласно категориите, които докладващите следва да използват, в зависимост от тяхната конкретна ситуация, в съответствие с Регламент (ЕС) № 376/2014.

               (4)

               Мерките, предвидени в настоящия регламент, са в съответствие със становището на Комитета, учреден съгласно член 65 от Регламент (ЕО) № 216/2008 на Европейския парламент и на Съвета (2),

         ПРИЕ НАСТОЯЩИЯ РЕГЛАМЕНТ:
   Член 1
   Подробната класификация на събитията, които трябва да се посочват при докладването с помощта на задължителните системи за докладване на събития по член 4, параграф 1 от Регламент (ЕС) № 376/2014, се определя в приложения I—V към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 15 ноември 2015 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 юни 2015 година.

            За Комисията

            Председател

         Jean-Claude JUNCKER

      (1)  ОВ L 122, 24.4.2014 г., стр. 18.

      (2)  Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (ОВ L 79, 19.3.2008 г., стр. 1).

      ПРИЛОЖЕНИЕ I

         СЪБИТИЯ, ОТНАСЯЩИ СЕ ДО ЕКСПЛОАТАЦИЯТА НА ВЪЗДУХОПЛАВАТЕЛНОТО СРЕДСТВО

         Забележка: Структурата на настоящото приложение е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      1.   ВЪЗДУШНИ ОПЕРАЦИИ
      1.1.   Подготовка на полета

                  (1)

                  Използване на неверни данни или подаване на грешни стойности на оборудването, използвано за навигация или изчисляване на летателните характеристики, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (2)

                  Превоз или опит за превоз на опасни товари в нарушение на приложими разпоредби, включително неправилно етикетиране, опаковане и обработка на опасни товари.

            1.2.   Подготовка на въздухоплавателното средство

                  (1)

                  Неправилен тип гориво или замърсено гориво.

                  (2)

                  Липсващи, неправилни или неадекватни действия за отстраняване на леда или предотвратяване на обледеняването.

            1.3.   Излитане и кацане

                  (1)

                  Напускане на пътека за рулиране или писта за излитане и кацане.

                  (2)

                  Действително или потенциално навлизане в пътека за рулиране или писта за излитане и кацане.

                  (3)

                  Навлизане в зона за краен етап на подхода за кацане и за излитане (зона FATO).

                  (4)

                  Всяко прекратяване на излитане.

                  (5)

                  Невъзможност да бъдат постигнати изискваните или очакваните летателни характеристики при излитане, минаване на втори кръг или кацане.

                  (6)

                  Осъществяване на или опит за излитане, подход или кацане с неправилна конфигурация.

                  (7)

                  Удар по опашката, ръба или върха на крилото или гондолата на двигателя при излитане или кацане.

                  (8)

                  Подход за кацане, продължен в несъответствие с критериите за стабилен подход на въздушния оператор.

                  (9)

                  Продължаване на подхода за кацане по прибори под публикуваните минимуми и при неадекватни визуални ориентири.

                  (10)

                  Кацане от съображения за сигурност или принудително кацане.

                  (11)

                  Кацане при скъсена или удължена дистанция.

                  (12)

                  Твърдо кацане.

            1.4.   Всички фази на полета

                  (1)

                  Загуба на контрол.

                  (2)

                  Дестабилизирано въздухоплавателно средство с ъгъл на тангаж или ъгъл на крен, надвишаващ нормата, или с неподходяща за условията въздушна скорост.

                  (3)

                  Отклонение от зададената височина на полета.

                  (4)

                  Активиране на мерки за защита на параметрите на полета, включително система за предупреждение за срив, вибрации на лоста, тласъци на лоста и автоматична защита.

                  (5)

                  Непреднамерено отклонение от желания или зададения маршрут, надвишаващо по-малката от следните две стойности: двукратната стойност на изискваните навигационни характеристики или 10 морски мили.

                  (6)

                  Надвишаване на ограниченията, указани в ръководството за летателна експлоатация на въздухоплавателното средство.

                  (7)

                  Експлоатация с неправилна настройка на висотомера.

                  (8)

                  Събития, свързани със завихряния при реактивните дюзи, роторите и витлата, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (9)

                  Неправилно тълкуване на информация, предоставена на екипажа в автоматичен режим или от пилотската кабина, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

            1.5.   Други видове събития

                  (1)

                  Непреднамерено освобождаване на товара или на друго външно пренасяно оборудване.

                  (2)

                  Загуба на ориентация (включително ориентация, относно местоположението, режима и състоянието на системата, положението в пространството и времевия хоризонт).

                  (3)

                  Всяко събитие, при което човешки действия пряко са допринесли или биха могли да допринесат за произшествие или тежък инцидент.

            2.   ТЕХНИЧЕСКИ СЪБИТИЯ
      2.1.   Конструкция и системи

                  (1)

                  Загуба на елемент от конструкцията на въздухоплавателното средство по време на полет.

                  (2)

                  Отказ на система.

                  (3)

                  Отказ на резервна система.

                  (4)

                  Изтичане на флуиди, което води до опасност от пожар или възможност за опасно замърсяване на конструкцията на въздухоплавателното средство, неговите системи или оборудване, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (5)

                  Неправилно функциониране или дефекти на горивната система, които оказват въздействие върху подаването и/или разпределянето на гориво.

                  (6)

                  Неправилно функциониране или дефект на система за индикация, водещо до подвеждащи указания за екипажа.

                  (7)

                  Неправилно функциониране на механизмите за управление на полета, като например асиметрично действие или блокиране на механизмите за управление на полета (например оборудване за подемна сила (задкрилки, предкрилки) и челно съпротивление (интерцептори), управление на положението (елерони, рул за височина, рул за направление).

            2.2.   Задвижваща система (включително двигатели, витла и роторни системи) спомагателни силови установки (ССУ)

                  (1)

                  Отказ или значителна неизправност във функционирането на елемент или механизъм за управление на витло, ротор или двигател.

                  (2)

                  Повреда или неизправност на главното/опашното витло, предавателната система и/или еквивалентни системи.

                  (3)

                  Угасяне, спиране на двигателя или ССУ по време на полет, когато това се изисква (например: ETOPS (полети с увеличена далечина на самолети с два двигателя), списък на минималното оборудване (MEL).

                  (4)

                  Надвишаване на експлоатационните ограничения на двигателя, включително превишаване на скоростта или невъзможност да се контролира скоростта на високооборотен въртящ се компонент (например: ССУ, въздушен стартер, машина с въздушен цикъл, въздушен турбинен двигател, витло или ротор).

                  (5)

                  Отказ или неправилно функциониране на елемент на двигател или силова установка, водещи до едно или повече от следните събития:

                              а)

                              неправилно функциониране на системата за реверс на тягата;

                              б)

                              невъзможност да се управлява мощността, тягата или честотата на въртене (обороти в минута);

                              в)

                              утечки на компонентите/отпадъци.

            3.   ВЗАИМОДЕЙСТВИЕ С АЕРОНАВИГАЦИОННОТО ОБСЛУЖВАНЕ (АНО) И УПРАВЛЕНИЕТО НА ВЪЗДУШНОТО ДВИЖЕНИЕ (УВД)

                  (1)

                  Разрешение по контрол на въздушното движение (КВД), което не осигурява безопасност.

                  (2)

                  Продължителна загуба на връзка с органа за ОВД (обслужване на въздушното движение) или УВД.

                  (3)

                  Противоречиви инструкции от различни органи за ОВД, което би могло да доведе до загуба на ешелониране.

                  (4)

                  Неправилно тълкуване на радиосъобщения, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (5)

                  Преднамерено отклонение от указанията по КВД, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

            4.   АВАРИЙНИ И ДРУГИ КРИТИЧНИ СИТУАЦИИ

                  (1)

                  Събитие, водещо до обявяване на аварийна ситуация (повикване „MAYDAY“ или „PAN“).

                  (2)

                  Всякакво горене, стопяване, дим, пушек, искрене, прегряване, пожар или експлозия.

                  (3)

                  Замърсяване на въздуха в пилотската кабина, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (4)

                  Прилагане на неправилна извънредна или аварийна процедура от летателния или кабинния екипаж за справяне с аварийна ситуация.

                  (5)

                  Използване на аварийно оборудване или извънредна процедура, засягащо/а летателните характеристики при кацане или по време на полет.

                  (6)

                  Отказ на аварийна или спасителна система или оборудване, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (7)

                  Невъзможност да се контролира налягането в кабината.

                  (8)

                  Критично ниско количество гориво или количество гориво под изисквания резерв за кацане при достигане на местоназначението.

                  (9)

                  Всяко използване на системата за снабдяване на екипажа с кислород.

                  (10)

                  Загуба на работоспособност на член на летателния или кабинния екипаж, която води до намаляването на числеността на сертифицирания екипаж под минималната допустима стойност.

                  (11)

                  Умора на екипажа, засягаща действително или потенциално способността му да изпълнява безопасно своите задължения при полет.

            5.   ВЪНШНА СРЕДА И МЕТЕОРОЛОГИЧНИ УСЛОВИЯ

                  (1)

                  Сблъсък или опасно сближаване, на земята или във въздуха, с друго въздухоплавателно средство, с терена или препятствие (1).

                  (2)

                  ACAS RA (инструкции за разрешаване на конфликти в работата на бордовата система за избягване на сблъсък във въздуха).

                  (3)

                  Активиране на действителна система за предупреждение при опасно сближаване със земята, например GPWS (система за предупреждение за опасно сближение със земята)/ TAWS (система за предупреждение за прогнозни опасности по терена).

                  (4)

                  Сблъсък с диви животни, включително птици.

                  (5)

                  Повреди в следствие на сблъсък с чужди обекти/отпадъци (FOD).

                  (6)

                  Неочаквани лоши условия на повърхността на пистата за излитане и кацане.

                  (7)

                  Попадане в спътна следа.

                  (8)

                  Смущения на въздухоплавателното средство посредством огнестрелни оръжия, фойерверки, летящи хвърчила, лазерни лъчи, мощни лазерни светлинни източници, дистанционно управляеми летателни системи, модели на въздухоплавателни средства или други подобни средства.

                  (9)

                  Удар от мълния, довел до повреда на въздухоплавателното средство или отказ или неправилно функциониране на основна система.

                  (10)

                  Попадане в градушка, довело до повреда на въздухоплавателното средство или отказ или неправилно функциониране на основна система.

                  (11)

                  Попадане в силна турбулентност или всяко друго събитие, водещо до нараняване на лица на борда на въздухоплавателното средство, или изискващо проверка на въздухоплавателното средство след полет в условия на турбуленции.

                  (12)

                  Попадане в значителен срез на вятъра или гръмотевична буря, в резултат на което са застрашени или са могли да бъдат застрашени въздухоплавателното средство, лицата на борда или други лица.

                  (13)

                  Попадане в условия на обледеняване, водещо до затруднения при управлението, повреда на въздухоплавателното средство или отказ или неправилно функциониране на основна система на въздухоплавателното средство.

                  (14)

                  Попадане на вулканична пепел.

            6.   СИГУРНОСТ

                  (1)

                  Бомбена заплаха или отвличане.

                  (2)

                  Трудности при овладяването на намиращи се под въздействието на токсични вещества, буйстващи или нарушаващи реда пътници.

                  (3)

                  Откриване на пътник без билет.

         (1)  Под препятствие се разбира също превозно средство.

      ПРИЛОЖЕНИЕ II

         СЪБИТИЯ, ОТНАСЯЩИ СЕ ДО ТЕХНИЧЕСКИТЕ УСЛОВИЯ, ТЕХНИЧЕСКОТО ОБСЛУЖВАНЕ И РЕМОНТА НА ВЪЗДУХОПЛАВАТЕЛНОТО СРЕДСТВО

      1.   ПРОИЗВОДСТВО
      Продукти, части или оборудване, пускани в обращение от произвеждащата организация с отклонения от приложимите конструкционни данни, които биха могли да доведат до възникването на потенциално опасно състояние, посочено от притежателя на типов сертификат или одобрение на проект.
      2.   КОНСТРУКЦИЯ
      Всяка повреда, неправилно функциониране, дефект или друг проблем, свързан с продукт, част или оборудване, което е довело или би могло да доведе до опасно състояние.

         Забележка: Този списък се отнася за събитията, свързани с продукт, част или оборудване, обхванат/а/о от типов сертификат, ограничен типов сертификат, допълнителен типов сертификат, разрешение ETSO, одобрение на проект за значителен ремонт или всяко друго съответно одобрение, считано за издадено съгласно Регламент (ЕС) № 748/2012 на Комисията (1).
      3.   УПРАВЛЕНИЕ НА ТЕХНИЧЕСКОТО ОБСЛУЖВАНЕ И НА ЛЕТАТЕЛНАТА ГОДНОСТ

                  (1)

                  Сериозна повреда на конструкцията (например: пукнатини, постоянни деформации, разслояване, разлепване, изгаряне, прекомерно износване или корозия), открита в рамките на техническото обслужване на въздухоплавателното средство или компонента.

                  (2)

                  Сериозно изтичане или замърсяване на флуиди (например: хидравлични, горивни, смазочни течности, газ или други флуиди).

                  (3)

                  Отказ или неправилно функциониране на елемент на двигател, силова установка и/или предавателна система, които водят до едно или повече от следните събития:

                              а)

                              утечки на компоненти/отпадъци;

                              б)

                              неизправност в конструкцията на монтажната рама на двигателя;

                  (4)

                  Повреда, отказ или дефект на витло по време на полет, в резултат на което би могло да се стигне до отделяне на витлото или на голяма част от него и/или неправилно функциониране на управлението на витлото.

                  (5)

                  Повреда, отказ или дефект на предавателната кутия/закрепването на основния ротор, в резултат на което би могло да се стигне до отделяне на ротора и/или неправилно функциониране на управлението на ротора по време на полет.

                  (6)

                  Значителна нередност във функционирането на система или оборудване от критично значение за безопасността — включително аварийна система или оборудване — проявила се по време на изпитванията в рамките на техническото обслужване, или невъзможност за задействане на тези системи след техническото обслужване.

                  (7)

                  Неправилно сглобяване или монтиране на компоненти на въздухоплавателното средство, открито при инспекция или процедура на изпитване, проведена с друга цел.

                  (8)

                  Погрешна оценка на сериозен дефект, или сериозно несъответствие със списъка на минималното оборудване (MEL) и процедурите за техническия дневник.

                  (9)

                  Сериозна повреда на електрическата инсталация (EWIS).

                  (10)

                  Всеки дефект на елемент, чието качество се контролира през целия период на неговата експлоатация, който води до извеждането му от експлоатация преди изтичането на неговия срок на експлоатация.

                  (11)

                  Използването на продукти, компоненти или материали от неизвестен или подозрителен произход, или на негодни за техническо обслужване компоненти от критично значение.

                  (12)

                  Подвеждащи, неточни или недостатъчни данни или процедури, приложими за техническото обслужване, които могат да доведат до значителни грешки при техническото обслужване, включително езикови проблеми.

                  (13)

                  Неправилно контролиране или прилагане на ограниченията за техническо обслужване на въздухоплавателното средство или планово техническо обслужване.

                  (14)

                  Пускане на въздухоплавателно средство в експлоатация след техническо обслужване в случай на несъответствие, което застрашава безопасността на полета.

                  (15)

                  Сериозни повреди, нанесени на въздухоплавателното средство в рамките на техническото обслужване, дължащи се на неправилно техническо обслужване или на използването на неподходящо или негодно оборудване за наземна поддръжка, което изисква допълнителни действия по техническото обслужване.

                  (16)

                  Установени случаи на изгаряне, топене, дим, искрене, прегряване или пожар.

                  (17)

                  Всяко събитие, при което човешки действия, включително състоянието на умора на екипажа, пряко са допринесли или биха могли да допринесат за произшествие или сериозен инцидент.

                  (18)

                  Значителна неизправност, проблем с надеждността или повтарящ се проблем с качеството на записа, засягащи системата за запис на полета (като системата за запис на параметрите на полета, системата за запис на обмена по линията за предаване на данни или системата за запис на разговорите в пилотската кабина) или липса на информация, необходима за осигуряване на доброто функциониране на системата за запис на полета.

         (1)  Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (ОВ L 224, 21.8.2012 г., стр. 1).

      ПРИЛОЖЕНИЕ III

         СЪБИТИЯ, ОТНАСЯЩИ СЕ ДО АЕРОНАВИГАЦИОННОТО ОБСЛУЖВАНЕ И СЪОРЪЖЕНИЯ

         Забележка: Структурата на настоящото приложение е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      1.   СЪБИТИЯ, СВЪРЗАНИ С ВЪЗДУХОПЛАВАТЕЛНОТО СРЕДСТВО

                  (1)

                  Сблъсък или опасно сближаване, на земята или във въздуха, между въздухоплавателното средство и друго въздухоплавателно средство, с терена или препятствие (1), включително събитие, близко до сблъсък със земята в условията на управляван полет (near CFIT).

                  (2)

                  Нарушаване на минимумите за ешелониране (2).

                  (3)

                  Неподходящо ешелониране (3).

                  (4)

                  ACAS RA (инструкции за разрешаване на конфликти в работата на бордовата система за избягване на сблъсък във въздуха).

                  (5)

                  Сблъсък с диви животни, включително птици.

                  (6)

                  Напускане на пътеката за рулиране или пистата за излитане и кацане.

                  (7)

                  Действително или потенциално навлизане в пътека за рулиране или писта за излитане и кацане.

                  (8)

                  Навлизане в зона за краен етап на подхода за кацане и за излитане (зона FATO).

                  (9)

                  Отклонение на въздухоплавателното средство от разрешението по КВД.

                  (10)

                  Отклонение на въздухоплавателното средство от приложимите разпоредби за управление на въздушното движение (УВД):

                              а)

                              отклонение на въздухоплавателното средство от приложими публикувани процедури за УВД;

                              б)

                              нарушаване на въздушното пространство, включително неразрешено навлизане във въздушно пространство;

                              в)

                              отклонение от изискването за наличие на борда на въздухоплавателното средство на оборудване, свързано с УВД, и за операциите, както се изисква от приложимите разпоредби.

                  (11)

                  Събития, свързани с объркване на позивните.

            2.   ВЛОШАВАНЕ ИЛИ ПЪЛНА ЗАГУБА НА ОБСЛУЖВАНЕ ИЛИ ФУНКЦИИ

                  (1)

                  Невъзможност за предоставяне на обслужване за УВД или за осъществяване на функции в рамките на УВД.

                              а)

                              Невъзможност за предоставяне на обслужване на въздушното движение или за осъществяване на функции по обслужването на въздушното движение.

                              б)

                              Невъзможност за предоставяне на обслужване за управление на въздушното пространство или за осъществяване на функции по управлението на въздушното пространство.

                              в)

                              Невъзможност за предоставяне на обслужване за управление на потоците и капацитета на въздушното движение или за осъществяване на функции по управление на потоците и капацитета на въздушното движение.

                  (2)

                  Липса на информация или значителна степен на некоректност, неадекватност или подвеждащ характер на предоставената от обслужващ орган (4) информация, включително информация във връзка с лоши условия на повърхността на пистата за излитане и кацане.

                  (3)

                  Отказ на комуникационното обслужване.

                  (4)

                  Отказ на обзорното обслужване.

                  (5)

                  Отказ на функция или обслужване „Обработка и разпространение на данни“

                  (6)

                  Отказ на навигационното обслужване.

                  (7)

                  Отказ на системата за сигурност на УВД, който е имал или би могъл да има непосредствено отрицателно въздействие върху безопасното предоставяне на обслужването.

                  (8)

                  Значително претоварване на ОВД в сектор/позиция, водещо до потенциално влошаване в предоставянето на обслужването.

                  (9)

                  Неправилно получаване или неправилна интерпретация на важни съобщения, включително неразбиране на използвания език, когато това е имало или би могло да има непосредствено отрицателно въздействие върху безопасното предоставяне на обслужването.

                  (10)

                  Продължителна загуба на връзка с въздухоплавателното средство или с други органи за ОВД.

            3.   ДРУГИ СЪБИТИЯ

                  (1)

                  Обявяване на аварийна ситуация (повикване „MAYDAY“ или „PAN“).

                  (2)

                  Значителни външни смущения при аеронавигационното обслужване (например смущения на функциите на системата за приземяване по прибори (ILS), всенасочените УКВ радиофарове (VOR) и комуникациите в следствие на работата на радиопредавателни станции, излъчващи в обхвата с честотна модулация (FM).

                  (3)

                  Смущения на работата на въздухоплавателно средство, орган за ОВД или радиосъобщително предаване посредством, наред с другото, огнестрелни оръжия, фойерверки, летящи хвърчила, лазерни лъчи, мощни лазерни светлинни източници, дистанционно управляеми летателни системи, модели на въздухоплавателни средства или други подобни средства.

                  (4)

                  Изхвърляне на гориво.

                  (5)

                  Бомбена заплаха или отвличане.

                  (6)

                  Умора, засягаща действително или потенциално способността на екипажа да изпълнява безопасно задължения по аеронавигационното обслужване или въздушния превоз.

                  (7)

                  Всяко събитие, при което човешки действия пряко са допринесли или биха могли да допринесат за произшествие или сериозен инцидент.

         (1)  Под препятствие се разбира също превозно средство.

         (2)  Това се отнася за случаи, при които не са били спазени предвидените минимуми за ешелониране между въздухоплавателни средства, или между въздухоплавателни средства и въздушно пространство, за което са предвидени минимуми за ешелониране.

         (3)  При липсата на предписани минимуми за ешелониране, ситуации, при които се счита, че въздухоплавателните средства преминават твърде близо едно до друго, така че пилотите не могат да осигурят безопасно ешелониране.

         (4)  Например: органите за обслужване на въздушното движение (ОВД), автоматично информационно обслужване на летище (ATIS), метеорологично обслужване, навигационни бази данни, карти, диаграми, аеронавигационно информационно обслужване (АИО), ръководства.

      ПРИЛОЖЕНИЕ IV

         СЪБИТИЯ, ОТНАСЯЩИ СЕ ДО ЛЕТИЩАТА И НАЗЕМНОТО ОБСЛУЖВАНЕ

      1.   УПРАВЛЕНИЕ НА БЕЗОПАСНОСТТА НА ЛЕТИЩЕ

         Забележка: Структурата на настоящия раздел е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      1.1.   Събития, свързани с въздухоплавателни средства и препятствия

                  (1)

                  Сблъсък или опасно сближаване, на земята или във въздуха, между дадено въздухоплавателно средство и друго въздухоплавателно средство, с терена или препятствие (1).

                  (2)

                  Сблъсък с диви животни, включително птици.

                  (3)

                  Напускане на пътеката за рулиране или пистата за излитане и кацане.

                  (4)

                  Действително или потенциално навлизане в пътека за рулиране или писта за излитане и кацане.

                  (5)

                  Навлизане в зона за краен етап на подхода за кацане и за излитане (зона FATO) или излизане от нея.

                  (6)

                  Неизпълнение на разрешение, инструкция или ограничение от въздухоплавателно или превозно средство, докато то се движи по работната площ на летището (например: погрешна писта за излитане и кацане, пътека за рулиране или ограничена част на летището).

                  (7)

                  Наличие на чужд обект в работната площ на летището, което е застрашило или би могло да застраши въздухоплавателното средство, лицата на борда или други лица.

                  (8)

                  Наличие на препятствия на дадено летище или край него, които не са публикувани в сборници за аеронавигационна информация (AIP) или чрез NOTAM съобщение и/или които не са маркирани или осветени подходящо.

                  (9)

                  Необходимост от придвижване на заден ход чрез тласкане или обръщане на посоката на задвижване или смущения при рулиране, предизвикани от превозно средство, оборудване или лице.

                  (10)

                  Пътници или неупълномощено лице, оставени без надзор на перона.

                  (11)

                  Последствия от завихряния при реактивни дюзи, ротори и витла.

                  (12)

                  Обявяване на аварийна ситуация (повикване „MAYDAY“ или „PAN“).

            1.2.   Влошаване или пълна загуба на обслужване или функции

                  (1)

                  Загуба или отказ на връзката между:

                              а)

                              летище, превозно средство или друг наземен персонал и органа за обслужване на въздушното движение или органа за обслужване по управление на перона;

                              б)

                              органа за обслужване по управление на перона и въздухоплавателно средство, превозно средство или орган за обслужване на въздушното движение.

                  (2)

                  Отказ, неизправност или дефект на летищно оборудване или система, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (3)

                  Значителни недостатъци при осветлението, маркировката или обозначенията на летището.

                  (4)

                  Отказ на системата за сигнализиране аварии на летището.

                  (5)

                  Спасителното и противопожарното обслужване не е предоставено съгласно изискванията.

            1.3.   Други събития

                  (1)

                  Огън, дим, експлозии в помещенията, околностите или оборудването на летището, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (2)

                  Събития, свързани със сигурността на летищата (например: незаконно влизане, саботаж, бомбени заплахи).

                  (3)

                  Недокладване на значителна промяна в експлоатационните условия на летището, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (4)

                  Липсващи, неправилни или неадекватни действия за отстраняване на леда или предотвратяване на обледеняването.

                  (5)

                  Значително разливане при зареждане с гориво.

                  (6)

                  Зареждане със замърсено гориво или гориво от неправилен тип, или други основни флуиди (включително кислород, азот, машинно масло и питейна вода).

                  (7)

                  Неуспешен опит за подобряване на лошите условия на повърхността на пистата за излитане и кацане.

                  (8)

                  Всяко събитие, при което човешки действия пряко са допринесли или биха могли да допринесат за произшествие или сериозен инцидент.

            2.   НАЗЕМНО ОБСЛУЖВАНЕ НА ВЪЗДУХОПЛАВАТЕЛНО СРЕДСТВО

         Забележка: Структурата на настоящия раздел е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      2.1.   Събития, свързани с въздухоплавателното средство и летището

                  (1)

                  Сблъсък или опасно сближаване, на земята или във въздуха, между въздухоплавателното средство и друго въздухоплавателно средство, с терена или препятствие (2).

                  (2)

                  Навлизане в писта за излитане и кацане или пътека за рулиране.

                  (3)

                  Напускане на писта за излитане и кацане или пътека за рулиране.

                  (4)

                  Значително замърсяване на конструкцията, системите и оборудването на въздухоплавателното средство в резултат на превоза на багаж, поща или товари.

                  (5)

                  Необходимост от придвижване на заден ход чрез тласкане или обръщане на посоката на задвижване или смущения при рулиране, предизвикани от превозно средство, оборудване или лице.

                  (6)

                  Наличие на чужд обект в работната площ на летището, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (7)

                  Пътници или неупълномощено лице, оставени без надзор на перона.

                  (8)

                  Огън, дим, експлозии в помещенията, околностите или оборудването на летището, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (9)

                  Събития, свързани със сигурността на летищата (например: незаконно влизане, саботаж, бомбени заплахи).

            2.2.   Влошаване или пълна загуба на обслужване или функции

                  (1)

                  Загуба или отказ на връзката с въздухоплавателно средство, превозно средство, органа за обслужване на въздушното движение или органа за обслужване по управлението на перона.

                  (2)

                  Отказ, неизправност или дефект на летищното оборудване или система, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (3)

                  Значителни недостатъци при осветлението, маркировката или обозначенията на летището.

            2.3.   Събития, специфични за наземното обслужване

                  (1)

                  Неправилни действия при товарене на пътници, багаж, поща или товари, които могат да окажат съществено влияние върху масата и/или баланса на въздухоплавателното средство (включително значителни грешки в изчисленията за сборната товарителница).

                  (2)

                  Отстраняване на оборудването за качване на борда, водещо до застрашаване на пътниците на въздухоплавателното средство.

                  (3)

                  Неправилно складиране или подсигуряване на багаж, поща или товари, което би могло по някакъв начин да застраши въздухоплавателното средство, неговото оборудване или лицата на борда му, или да възпрепятства аварийно евакуиране.

                  (4)

                  Превоз, опит за превоз или боравене с опасни товари, което е довело или би могло да доведе до накърняване на безопасността на експлоатацията или до опасно състояние (например инцидент или произшествие с опасни товари, както е посочено в техническите инструкции на ИКАО (3)).

                  (5)

                  Несъответствие при съпоставяне на багаж или пътници.

                  (6)

                  Неспазване на изискваните процедури за наземна обработка и обслужване на въздухоплавателни средства, особено на процедурите за отстраняване на леда, презареждане с гориво или товарене, включително неправилно разполагане или отстраняване на оборудване.

                  (7)

                  Значително разливане при зареждане с гориво.

                  (8)

                  Натоварване на неправилни количества гориво, което би могло да има значителни последствия за издръжливостта, летателните характеристики, баланса или устойчивостта на конструкцията на въздухоплавателното средство.

                  (9)

                  Зареждане със замърсено гориво или гориво от неправилен тип, или други основни флуиди (включително кислород, азот, машинно масло и питейна вода).

                  (10)

                  Отказ, неизправност или дефект на наземно оборудване, използвано за наземно обслужване, което е довело или може да доведе до повреди на въздухоплавателното средство (например: теглич или GPU (наземна силова установка).

                  (11)

                  Липсващи, неправилни или неадекватни действия за отстраняване на леда или предотвратяване на обледеняването.

                  (12)

                  Щети, нанесени на въздухоплавателните средства от съоръжения за наземно обслужване или превозни средства, включително недокладвани по-рано щети.

                  (13)

                  Всяко събитие, при което човешки действия пряко са допринесли или биха могли да допринесат за произшествие или сериозен инцидент.

         (1)  Под препятствие се разбира също превозно средство.

         (2)  Под препятствие се разбира също превозно средство.

         (3)  Технически инструкции за безопасен превоз на опасни товари по въздуха (ICAO — Doc 9284).

      ПРИЛОЖЕНИЕ V

         СЪБИТИЯ, СВЪРЗАНИ С ВЪЗДУХОПЛАВАТЕЛНИ СРЕДСТВА, РАЗЛИЧНИ ОТ СЛОЖНИТЕ ВЪЗДУХОПЛАВАТЕЛНИ СРЕДСТВА, ЗАДВИЖВАНИ С МОТОРНА ТЯГА, ВКЛЮЧИТЕЛНО ПЛАНЕРИ И ПО-ЛЕКИ ОТ ВЪЗДУХА ЛЕТАТЕЛНИ АПАРАТИ

      За целите на настоящото приложение:

                  а)

                  „въздухоплавателно средство, различно от сложните въздухоплавателни средства, задвижвани с моторна тяга“ означава всяко въздухоплавателно средство, различно от това, което е определено в член 3, буква й) от Регламент (ЕО) № 216/2008;

                  б)

                  „планер“ има значението, определено в член 2, параграф 117 от Регламент за изпълнение (ЕС) № 923/2012 на Комисията (1);

                  в)

                  „летателни апарати, по-леки от въздуха“ има значението, определено в точка ML10 от раздел „Определения на термините, използвани в настоящия списък“ на приложението към Директива 2009/43/ЕО на Комисията на Европейския парламент и на Съвета (2).

            1.   ВЪЗДУХОПЛАВАТЕЛНИ СРЕДСТВА, РАЗЛИЧНИ ОТ СЛОЖНИТЕ ВЪЗДУХОПЛАВАТЕЛНИ СРЕДСТВА, ЗАДВИЖВАНИ С МОТОРНА ТЯГА, С ИЗКЛЮЧЕНИЕ НА ПЛАНЕРИ И ПО-ЛЕКИ ОТ ВЪЗДУХА ЛЕТАТЕЛНИ АПАРАТИ

         Забележка: Структурата на настоящия раздел е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      1.1.   Въздушни операции

                  (1)

                  Непреднамерена загуба на контрол

                  (2)

                  Приземяване извън предвидената зона за кацане.

                  (3)

                  Невъзможност или неспособност на въздухоплавателното средство да постигане необходимите летателни характеристики, очаквани в нормални условия по време на излитане, набиране на височина или приземяване.

                  (4)

                  Навлизане в писта за излитане и кацане.

                  (5)

                  Напускане на писта за излитане и кацане.

                  (6)

                  Всеки полет, извършен с въздухоплавателно средство, негодно за полет или с незавършена подготовка за полет, в резултат на което са били застрашени или биха могли да бъдат застрашени въздухоплавателното средство, лицата на борда или други лица.

                  (7)

                  Непреднамерен полет при приборни метеорологични условия (IMC) на въздухоплавателно средство, което не е сертифицирано съгласно ППП (правила за полети по прибори), или чийто пилот не е квалифициран за полет по прибори, в резултат на което е било застрашено или би могло да бъде застрашено въздухоплавателното средство, лицата на борда или други лица.

                  (8)

                  Непреднамерено изпускане на товар (3).

            1.2.   Технически събития

                  (1)

                  Необичайно силни вибрации (например: вибрации на елероните, руля за височина или витлата).

                  (2)

                  Всеки случай на неправилно функциониране или прекъсване на връзката с елементи за управление на полета.

                  (3)

                  Отказ или сериозно увреждане на конструкцията на въздухоплавателното средство.

                  (4)

                  Загуба на елемент от конструкцията или инсталацията на въздухоплавателното средство по време на полет.

                  (5)

                  Отказ на двигател, ротор, витло, горивна система или друга основна система.

                  (6)

                  Изтичане на флуид, довело до опасност от пожар или възможно опасно отлагане върху конструкцията на въздухоплавателното средство, неговите системи или оборудване, или до риск за лицата на борда.

            1.3.   Взаимодействие с аеронавигационното обслужване (АНО) и управлението на въздушното движение (УВД)

                  (1)

                  Взаимодействие с аеронавигационното обслужване (например: предоставяне на неправилно обслужване, противоречива информация или отклоняване от разрешение), което е застрашило или би могло да застраши въздухоплавателното средство, лицата на борда или други лица.

                  (2)

                  Нарушаване на въздушното пространство.

            1.4.   Аварийни и други критични ситуации

                  (1)

                  Събитие, водещо до издаване на аварийно повикване.

                  (2)

                  Пожар, експлозия, дим, токсични газове или токсични изпарения във въздухоплавателното средство.

                  (3)

                  Загуба на работоспособност на пилота, в следствие на която той не може да изпълнява задълженията си.

            1.5.   Външна среда и метеорология

                  (1)

                  Сблъсък, на земята или във въздуха, с друго въздухоплавателно средство, с терена или препятствие (4).

                  (2)

                  Опасно сближаване, на земята или във въздуха, с друго въздухоплавателно средство, с терена или препятствие (4).

                  (3)

                  Сблъсък с диво животно, включително с птица, водещ до повреда на въздухоплавателното средство, или до загуба или неправилно функциониране на основен елемент от обслужването.

                  (4)

                  Смущения на въздухоплавателното средство посредством огнестрелни оръжия, фойерверки, летящи хвърчила, лазерни лъчи, мощни лазерни светлинни източници, дистанционно управляеми летателни системи, модели на въздухоплавателни средства или други подобни средства.

                  (5)

                  Удар от мълния, водещ до повреда на въздухоплавателното средство или загуба на някои негови функции.

                  (6)

                  Попадане в силна турбуленция, довело до нараняване на лица на борда на въздухоплавателното средство или до необходимост от проверка на въздухоплавателното средство след полет в условия на турбуленции.

                  (7)

                  Обледеняване, включително обледеняване на карбуратора, което е застрашило или би могло да застраши въздухоплавателното средство, лицата на борда или други лица.

            2.   ПЛАНЕРИ

         Забележка: Структурата на настоящия раздел е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      2.1.   Въздушни операции

                  (1)

                  Непреднамерена загуба на контрол

                  (2)

                  Събитие, при което пилотът на планера не е бил в състояние да освободи кабела на лебедката или въздушното теглително въже и е трябвало да го направи посредством аварийни процедури.

                  (3)

                  Всяко освобождаване на кабела на лебедката или въздушното теглително въже, ако освобождаването е застрашило или е могло да застраши въздухоплавателното средство, лицата на борда или други лица.

                  (4)

                  В случай на мотопланер, отказ на двигател по време на излитане.

                  (5)

                  Всеки полет, извършен с планер, негоден за полет или с незавършена подготовка за полет, в резултат на което са били застрашени или биха могли да бъдат застрашени планерът, лицата на борда или други лица.

            2.2.   Технически събития

                  (1)

                  Необичайно силни вибрации (например: вибрации на елероните, руля за височина или витлата).

                  (2)

                  Всеки случай на неправилно функциониране или прекъсване на връзката с елементи за управление на полета.

                  (3)

                  Отказ или сериозно увреждане на конструкцията на планера.

                  (4)

                  Загуба на елемент от конструкцията или инсталацията на планера по време на полет.

            2.3.   Взаимодействие с аеронавигационното обслужване (АНО) и управлението на въздушното движение (УВД)

                  (1)

                  Взаимодействие с аеронавигационното обслужване (например: предоставяне на неправилно обслужване, противоречива информация или отклоняване от разрешение), в резултат на което са били застрашени или биха могли да бъдат застрашени планерът, лицата на борда или други лица.

                  (2)

                  Нарушения на въздушното пространство.

            2.4.   Аварийни и други критични ситуации

                  (1)

                  Събитие, водещо до издаване на аварийно повикване.

                  (2)

                  Всяка ситуация, в която няма безопасна зона за кацане на разположение.

                  (3)

                  Пожар, експлозия, дим, или токсични газове или изпарения в планера.

                  (4)

                  Загуба на работоспособност на пилота, в следствие на която той не може да изпълнява задълженията си.

            2.5.   Външна среда и метеорология

                  (1)

                  Сблъсък, на земята или във въздуха, с въздухоплавателно средство, елемент на терена или препятствие (5).

                  (2)

                  Опасно сближаване, на земята или във въздуха, с въздухоплавателно средство, елемент на терена или препятствие (5).

                  (3)

                  Смущения на планера посредством огнестрелни оръжия, фойерверки, летящи хвърчила, лазерни лъчи, мощни лазерни светлинни източници, дистанционно управляеми летателни системи, модели на въздухоплавателни средства или други подобни средства.

                  (4)

                  Удар от мълния, водещ до повреда на планера или загуба на някои негови функции.

            3.   ПО-ЛЕКИ ОТ ВЪЗДУХА ЛЕТАТЕЛНИ АПАРАТИ (БАЛОНИ И ДИРИЖАБЛИ)

         Забележка: Структурата на настоящия раздел е избрана така, че съответните събития са свързани с категориите дейности, при които те обичайно (въз основа на събрания опит) се наблюдават, с цел да се улесни докладването на тези събития. Този начин на представяне обаче не означава, че събитията не трябва да бъдат докладвани, в случай че възникнат извън категорията дейности, с които са свързани в списъка.
      3.1.   Въздушни операции

                  (1)

                  Всеки полет, извършен с по-лек от въздуха летателен апарат, негоден за полет или с незавършена подготовка за полет, в резултат на което са били застрашени или биха могли да бъдат застрашени по-лекият от въздуха летателен апарат, лицата на борда или други лица.

                  (2)

                  Непреднамерено трайно изгасване на запалителния пламък.

            3.2.   Технически събития

                  (1)

                  Отказ на част или елемент от следния списък: потапящата тръба на горивен цилиндър, ролка на обвивката, управляващо въже, привързващо въже, вентил, теч на запечатания вентил на горелката, теч на запечатания вентил на горивния цилиндър, карабина, повреда на горивопровода, вентил за балонния газ, обвивка или балонет, вентилатор, клапан за намаляване на налягането (балони, използващи по-лек от въздуха газ), лебедка (привързани балони, използващ по-лек от въздуха газ).

                  (2)

                  Значително изтичане или загуба на балонен газ (например: порьозност, разместване във вентила за балонния газ).

            3.3.   Взаимодействие с аеронавигационното обслужване (АНО) и управлението на въздушното движение (УВД)

                  (1)

                  Взаимодействие с аеронавигационното обслужване (например: предоставяне на неправилно обслужване, противоречива информация или отклоняване от разрешение), в резултат на което са били застрашени или биха могли да бъдат застрашени по-лекият от въздуха летателен апарат, лицата на борда или други лица.

                  (2)

                  Нарушаване на въздушното пространство.

            3.4.   Аварийни и други критични ситуации

                  (1)

                  Събитие, водещо до издаване на аварийно повикване.

                  (2)

                  Пожар, експлозия, дим или токсични изпарения в по-лек от въздуха летателен апарат (с изключение на продуктите от нормалната работа на горелката).

                  (3)

                  Изхвърляне на пътници от коша или гондолата на по-лек от въздуха летателен апарат.

                  (4)

                  Загуба на работоспособност на пилота, в следствие на която той не може да изпълнява задълженията си.

                  (5)

                  Непреднамерено повдигане във въздуха или повличане на наземен екипаж, водещо до смърт или нараняване на лица.

            3.5.   Външна среда и метеорология

                  (1)

                  Сблъсък или опасно сближаване, на земята или във въздуха, с въздухоплавателно средство, с терена или препятствие (6), в резултат на което са били застрашени или биха могли да бъдат застрашени по-лекият от въздуха летателен апарат, лицата на борда или други лица.

                  (2)

                  Смущения на по-лек от въздуха летателен апарат посредством огнестрелни оръжия, фойерверки, летящи хвърчила, лазерни лъчи, мощни лазерни светлинни източници, дистанционно управляеми летателни системи, модели на въздухоплавателни средства или други подобни средства.

                  (3)

                  Неочаквано попадане в неблагоприятни метеорологични условия, в резултат на което са били застрашени или биха могли да бъдат застрашени по-лекият от въздуха летателен апарат, лицата на борда или други лица.

         (1)  Регламент за изпълнение (ЕС) № 923/2012 на Комисията от 26 септември 2012 г. за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) № 1035/2011 и регламенти (ЕО) № 1265/2007, (ЕО) № 1794/2006, (ЕО) № 730/2006, (ЕО) № 1033/2006 и (ЕС) № 255/2010 (ОВ L 281, 13.10.2012 г., стр. 1).

         (2)  Директива 2009/43/ЕО на Европейския парламент и на Съвета от 6 май 2009 г. за опростяване на реда и условията за трансфер на продукти, свързани с отбраната, вътре в Общността (ОВ L 146, 10.6.2009 г., стр. 1).

         (3)  Тази точка се отнася само до търговски операции по смисъла на член 3, буква и) от Регламент (ЕО) № 216/2008.

         (4)  Под препятствие се разбира също превозно средство.

         (5)  Под препятствие се разбира също превозно средство.

         (6)  Под препятствие се разбира също превозно средство.


title: Регламент за изпълнение (ЕС) 2017/725 на Комисията от 24 април 2017 година за подновяване на одобрението на активното вещество месотрион в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП. )

text:
               25.4.2017

               BG

               Официален вестник на Европейския съюз

               L 107/24

         РЕГЛАМЕНТ ЗА ИЗПЪЛНЕНИЕ (ЕС) 2017/725 НА КОМИСИЯТА
   от 24 април 2017 година
   за подновяване на одобрението на активното вещество месотрион в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 от него,
   като има предвид, че:

               (1)

               С Директива 2003/68/ЕО на Комисията (2) месотрион беше включен като активно вещество в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).

               (3)

               Срокът на одобрението на активното вещество месотрион, определен в част А от приложението към Регламент за изпълнение (ЕС) № 540/2011, изтича на 31 юли 2017 г.

               (4)

               В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на месотрион.

               (5)

               Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според докладващата държава членка заявлението е пълно.

               (6)

               Докладващата държава членка подготви доклад за оценка във връзка с подновяването, като се консултира със съдокладващата държава членка, и на 23 февруари 2015 г. го представи на Европейския орган по безопасност на храните („Органът“) и на Комисията.

               (7)

               Органът изпрати доклада за оценка във връзка с подновяването до заявителя и до държавите членки за коментар и препрати на Комисията получените коментари. Освен това Органът направи обществено достъпно допълнителното обобщено досие.

               (8)

               На 7 март 2016 г. (6) Органът предаде на Комисията заключението си за това дали може да се очаква месотрион да отговаря на критериите за одобряване, предвидени в член 4 от Регламент (ЕО) № 1107/2009. На 6 декември 2016 г. Комисията представи проекта на доклад във връзка с подновяването на одобрението на месотрион на Постоянния комитет по растенията, животните, храните и фуражите.

               (9)

               Бе установено, че критериите за одобряване, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ месотрион. Поради това е целесъобразно одобрението на месотрион да бъде подновено.

               (10)

               Оценката на риска във връзка с подновяването на одобрението на месотрион се основава на ограничен брой представителни видове употреба, но това не ограничава видовете употреба, за които могат да бъдат разрешени продуктите за растителна защита, съдържащи месотрион. Поради това е целесъобразно ограничението за употреба само като хербицид да отпадне.

               (11)

               В съответствие с член 14, параграф 1 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения. В конкретния случай е целесъобразно да се изиска допълнителна потвърждаваща информация.

               (12)

               В съответствие с член 20, параграф 3 от Регламент (ЕО) № 1107/2009 във връзка с член 13, параграф 4 от него приложението към Регламент за изпълнение (ЕС) № 540/2011 следва да бъде съответно изменено.

               (13)

               С Регламент за изпълнение (ЕС) 2016/950 на Комисията (7) срокът на одобрението на месотрион бе удължен до 31 юли 2017 г., за да се даде възможност процедурата по подновяване да приключи, преди срокът на одобрението да изтече. Като се има предвид обаче, че решението за подновяване на одобрението бе взето преди този удължен срок, настоящият регламент следва да се прилага от 1 юни 2017 г.

               (14)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Подновяване на одобрението на активното вещество
   Одобрението на активното вещество месотрион, посочено в приложение I, се подновява при предвидените в същото приложение условия.
   Член 2
   Изменения на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
   Член 3
   Влизане в сила и начална дата на прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Той се прилага от 1 юни 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 април 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Директива 2003/68/ЕО на Комисията от 11 юли 2003 година за изменение на Директива 91/414/ЕИО на Съвета относно включване на трифлоксистробин, карфентразон-етил, мезотрион, фенамидон и изоксафлутол като активни вещества (ОВ L 177, 16.7.2003 г., стр. 12).

      (3)  Директива 91/414/ЕИО от 15 юли 1991 г. на Съвета относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

      (6)  ЕОБХ (Европейски орган за безопасност на храните), 2016 г. Заключение във връзка с партньорската проверка на оценката на риска от употребата на активното вещество месотрион като пестицид. EFSA Journal (Бюлетин на ЕОБХ) 2016;14(3):4419, 103 стр., doi:10.2903/j.efsa.2016.4419. Достъпно на следния интернет адрес: www.efsa.europa.eu

      (7)  Регламент за изпълнение (ЕС) 2016/950 на Комисията от 15 юни 2016 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества 2,4-ДБ, бета-цифлутрин, карфентразон-етил, Coniothyrium minitans щам CON/M/91-08 (DSM 9660), циазофамид, делтаметрин, диметенамид-Р, етофумезат, фенамидон, флуфенацет, флуртамон, форамсулфурон, фостиазат, имазамокс, йодосулфурон, ипродион, изоксафлутол, линурон, малеинов хидразид, мезотрион, оксасулфурон, пендиметалин, пикоксистробин, силтиофам и трифлоксистробин (ОВ L 159, 16.6.2016 г., стр. 3).

      ПРИЛОЖЕНИЕ I

                  Популярно наименование, идентификационни номера

                  Наименование по IUPAC

                  Чистота (1)

                  Дата на одобрението

                  Изтичане срока на одобрението

                  Специфични разпоредби

                  Месотрион
                  CAS № 104206-82-8
                  CIPAC № 625

                  Месотрион
                  2-(4-мезил-2-нитробензоил)циклохексан-1,3-дион

                  ≥ 920 g/kg
                  R287431 максимум 2 mg/kg
                  R287432 максимум 2 g/kg
                  1,2-дихлороетан максимум 1 g/kg

                  1 юни 2017 г.

                  31 май 2032 г.

                  За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на месотрион, и по-специално допълнения I и II към него.
                  При тази цялостна оценка държавите членки обръщат особено внимание на:

                              —

                              безопасността на операторите,

                              —

                              опазването на подпочвените води в уязвимите региони,

                              —

                              опазването на бозайниците, водните и неприцелните растения.

                        Когато е целесъобразно, условията за употреба включват мерки за ограничаване на риска.
                  Заявителят предоставя потвърждаваща информация относно:

                              1.

                              генотоксичния профил на метаболита AMBA;

                              2.

                              потенциалното действие на активното вещество като нарушаващо функциите на ендокринната система, по-специално изпитвания от нива 2 и 3, понастоящем посочени в концептуалната рамка на ОИСР (ОИСР, 2012 г.) и анализирани в научното становище на ЕОБХ относно оценката на опасността от веществата, нарушаващи функциите на ендокринната система;

                              3.

                              въздействието на процесите на пречистване на водите върху естеството на остатъчните вещества, намиращи се в повърхностните и подпочвените води, когато от тези води се черпи питейна вода.

                        До 1 юли 2017 г. заявителят предоставя на Комисията, на държавите членки и на Органа изискваната по точка 1 съответна информация, а до 31 декември 2017 г. — изискваната по точка 2 съответна информация. Заявителят предоставя на Комисията, на държавите членки и на Органа изискваната по точка 3 потвърждаваща информация в срок от две години след публичното оповестяване от страна на Комисията на ръководство за оценка на въздействието на процесите на обработка на водите върху естеството на остатъчните вещества в повърхностните и подпочвените води.

         (1)  Допълнителни подробности за идентичността и спецификацията на активното вещество са представени в доклада за преразглеждане.

      ПРИЛОЖЕНИЕ II
      Приложението към Регламент за изпълнение (ЕС) № 540/2011 се изменя, както следва:

                  1)

                  в част А вписване 61 за месотрион се заличава;

                  2)

                  в част Б се добавя следното вписване:

                              „112

                              Месотрион
                              CAS № 104206-82-8
                              CIPAC № 625

                              Месотрион
                              2-(4-мезил-2-нитробензоил)циклохексан-1,3-дион

                              ≥ 920 g/kg
                              R287431 максимум 2 mg/kg
                              R287432 максимум 2 g/kg
                              1,2-дихлороетан максимум 1 g/kg

                              1 юни 2017 г.

                              31 май 2032 г.

                              За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на месотрион, и по-специално допълнения I и II към него.
                              При тази цялостна оценка държавите членки обръщат особено внимание на:

                                          —

                                          безопасността на операторите,

                                          —

                                          опазването на подпочвените води в уязвимите региони,

                                          —

                                          опазването на бозайниците, водните и неприцелните растения.

                                    Когато е целесъобразно, условията за употреба включват мерки за ограничаване на риска.
                              Заявителят предоставя потвърждаваща информация относно:

                                          1.

                                          генотоксичния профил на метаболита AMBA;

                                          2.

                                          потенциалното действие на активното вещество като нарушаващо функциите на ендокринната система, по-специално изпитвания от нива 2 и 3, понастоящем посочени в концептуалната рамка на ОИСР (ОИСР, 2012 г.) и анализирани в научното становище на ЕОБХ относно оценката на опасността от веществата, нарушаващи функциите на ендокринната система;

                                          3.

                                          въздействието на процесите на пречистване на водите върху естеството на остатъчните вещества, намиращи се в повърхностните и подпочвените води, когато от тези води се черпи питейна вода.

                                    До 1 юли 2017 г. заявителят предоставя на Комисията, на държавите членки и на Органа изискваната по точка 1 съответна информация, а до 31 декември 2017 г. — изискваната по точка 2 съответна информация. Заявителят предоставя на Комисията, на държавите членки и на Органа изискваната по точка 3 потвърждаваща информация в срок от две години след публичното оповестяване от страна на Комисията на ръководство за оценка на въздействието на процесите на обработка на водите върху естеството на остатъчните вещества в повърхностните и подпочвените води.“